Matriekleerder rand glo onnie aanVakbonde en skoolbeheerliggame sê skole is nie gereed om Maandag te heropen nie. (Foto: Unsplash) Die departement van onderwys in Noordwes het sy teleurstelling in die optrede van ŉ groep matriekleerders aan ŉ hoërskool in dié provinsie uitgespreek nadat hulle na bewering ŉ onderwyser by die skool beledig het. Een van die leerlinge het glo ook die betrokke onderwyser met die kop gestamp terwyl beeldmateriaal van die voorval opgeneem en op sosiale media versprei is. Elias Malindi, woordvoerder van die departement, het Maandag in ŉ verklaring gesê leerders aan die Motswedi Secondary School naby Zeerust is verlede week Donderdag byeengeroep om hulle daarvan in kennis te stel dat die skool tydelik sou sluit nadat ŉ onderwyser positief getoets het vir Covid-19. Volgens Malindi was sommige van die leerders ongelukkig oor die skool se sluiting waarna die onderwyser glo beledig en met die kop gestamp is. Luidens die verklaring is die leerling wat die onderwyser glo met die kop gestamp het kort ná die voorval geskors. Alle leerders wat by die voorval betrokke was, sal vandeesweek dissiplinêr verhoor word nadat die skool ontsmet kon word, het Malindi gesê. “Hierdie gedrag is totaal onaanvaarbaar. In 2018 is ŉ onderwyser deur ŉ leerder in dieselfde subdistrik doodgesteek en ons kan nie toelaat dat dié betreurenswaardige gedrag weer in ons skole plaasvind nie,” het Mmaphefo Matsemela, provinsiale LUR van onderwys, gesê. “Onderwysers is leerders se ouers by die skool en geen kind mag ŉ hand vir hulle lig nie,” het die LUR gesê.